Óbundnar kosningar verða í Dalabyggð í vor Ráðhús Dalabyggðar . Enginn framboðslisti barst yfirkjörstjórn Dalabyggðar fyrir tilskilinn frest , sem rann út á hádegi í dag . Bjarni Ásgeirsson formaður yfirkjörstjórnar Dalabyggðar sagði í samtali við Skessuhorn að samkvæmt kosningalögum verði því kosið óbundinni kosningu , eða skokallað persónukjör . Í slíkum kosningum eru allir íbúar sem náð hafa tilskildum aldri í kjöri að undanskildum þeim sem setið hafa í sveitarstjórn og óska formlega eftir því að vera ekki í kjöri . Eiga þeir rétt á að skorast undan því jafn langan tíma og þeir hafa setið í sveitarstjórn . Að sögn Bjarna hefur nú þegar Þórður Ingólfsson læknir tilkynnt kjörstjórn bréflega að hann nýti þennan rétt sinn að verða ekki í kjöri 29. maí næstkomandi . Samkvæmt heimildum Skessuhorns gætu fleiri sitjandi sveitarstjórnarfulltrúar átt eftir að fara að fordæmi Þórðar . Við síðustu sveitarstjórnarkosningar voru þrír listar í kjöri í Dalabyggð og náðu þeir ýmist tveimur eða þremur mönnum í sveitarstjórn . Við þjóðaratkvæðagreiðsluna 6. mars sl. voru 513 á kjörskrá í Dalabyggð .